Chrám svätého Mikuláša (Plovdiv)

Chrám svätého Mikuláša (), alebo (), známy aj ako Chrám svätého Mikuláša Divotvorcu (), alebo Chrám – kaplnka svätého Mikuláša () je pravoslávny chrám nachádzajúci sa v centrálnej časti mesta Plovdiv v Plovdivskej oblasti v južnom Bulharsku.
Poloha.
Chrám svätého Mikuláša leží v centrálnej časti mesta Plovdiv v hraniciach architektonicko-historickej rezervácie Starý Plovdiv v juhozápadnej časti tzv. Trojpahorčia vo vrcholových častiach pahorku Taksim tepe približne 70 – 80 metrov západne od katedrály Zosnutia Bohorodičky.
Dejiny a súčasnosť.
Prvý chrám zasvätený Mikulášovi z Myry stál na mieste dnešnej budovy už v období stredoveku. Predpokladá sa, že bol postavený niekedy okolo roku 1355 v období panovania bulharského cára Ivana Alexandra. O tomto chráme sa dochovala aj písomná zmienka, keďže ho spomenul vo svojich zápiskoch z cesty po Balkánskom poloostrove z roku 1581 nemecký teológ Stephan Gerlach. V priebehu 18. storočia bol tento chrám dvakrát obnovovaný. Ďalší chrám bol na tomto mieste postavený v roku 1801 za finančné prostriedky darované na výstavbu farnosťou neďalekého chrámu svätej Bohorodičky. Z dôvodu reštrikcií určených pre výstavbu tohoto chrámu zo strany osmanských orgánov, bola táto budova nedostačujúca a nekvalitná a tak sa následne rozhodlo o výstavbe novej budovy.
Dnešný chrám bol tak následne postavený v roku 1835 na základoch predošlej budovy z roku 1801. Hlavným sponzorom výstavby bol bohatý plovdivský obchodník (čorbadžija) Vălko Čalăkov, prezývaný Golemi Vălko (doslovne Veľký Vălko), ktorý býval v susedstve chrámu. V roku 1858 sa v chráme začali božské liturgie slúžiť v cirkevnej slovančine.
Charakteristika.
Z dôvodu obmedzeného priestoru je budova chrámu pomerne malá. Je dlhá 17,5 metra, široká 7,8 metra a dosahuje výšky 6 metrov. Chrám postavili majstri z bracigovskej staviteľskej školy, mená konkrétnych staviteľov však nie sú známe. Typovo sa jedná o jednoloďovú baziliku s jednou apsidou so strechou s oblúkovou klenbou tvorenou drevenými doskami. Apsida chrámu je päťstenná. Na severnej strane nad hlavným vchodom do chrámu sa nachádza kamenná doska s nápisom v gréčtine a bulharčine, na ktorej je zaznamenaný dátum výstavby budovy, ako aj fakt, že chrám vznikol počas pôsobenia plovdivského metropolitu Nikifora. Celá budova bola postavená z neopracovaných kameňov, okrem východnej steny s apsidou, ktorá je postavená z pravideľných opracovaných kamenných blokov. V priestore nad oknom sa na východnej fasáde budovy nachádzajú tri reliéfne vyobrazenia v tvare kríža. Na severnej strane fasádu budovy dnes tvorí v neskoršom období pristavaný nartex. Bol postavený na severnej strane namiesto obvyklej západnej z dôvodu strmého terénu svahu pahorku v západnej časti chrámu.
Ikonostas v chráme pochádza eště z pôvodného stredovekého chrámu a bol vyrobený v roku 1733. Je ozdobne vyrezávaný a patrí medzi najstaršie ikonostasy v Plovdive. Vytvorený bol lokálnymi drevorezbárskymi majstrami a inšpirovaný bol pravdepodobne ikonostasom z hlavného kláštorného chrámu Bačkovského monastiera. Je dlhý 7,5 metra a vysoký až 3,9 metra. Časť ikon v chráme bola namaľovaná významnými bulharskými maliarmi ikon Zacharim Zografom a Dimitrom Zografom, ktorí ich vytvorili pravdepodobne v roku 1836. Autorom jednej z ikon zobrazujúca svätých Petra a Pavla je významný bulharský obrodenecký revolucionár a maliar Georgi Dančov. Táto ikona bola namaľovaná v roku 1885. Niektoré z ikon, vrátane hlavnej chrámovej ikony svätého Mikuláša chrámu venovala Rada Čalăkova – manželka hlavného sponzora chrámu. Samotná hlavná chrámová ikona zobrazujúca Mikuláša u Myry pôvodne pochádza pravdepodobne z územia Ruska. Do súčasnosti za zachoval aj drevený ozdobne vyrezávaný episkopský trón z 18. storočia, ktorý tiež pôvodne pochádza zo staršieho chrámu. Je vysoký 3 metre a široký 80 centimetrov. 
Patrocínium.
Chrám je zasvätený Mikulášovi z Myry
"Chrámový sviatok": 6. decembra na sviatok svätého Mikuláša, ktorý je v bulharčine známy ako "„Nikulden“" (, doslova "Mikulášov deň")
Štatút a dôvod pamiatkovej ochrany.
Kategória: kultúrna pamiatka národného významu
Budova bola vyhlásená za kultúrnu pamiatku v Štátnom vestníku č.25 z roku 1998. Ako dôvod ochrany bola uvedená aj architektonická a umelecká hodnota budovy. Celý názov budovy ako je uvedený na zozname kultúrnych pamiatok národného významu je "Cărkva „Sveti Nikolaj“" (, doslova "Chrám svätého Mikuláša").